JAVNA USTANOVA

HISTORIJSKI ARHIV SARAJEVO

ALIPAŠINA 19

Broj: 02-2661-1/21

Sarajevo, 02.12.2021. godine

**Z A P I S N I K**

Pete sjednice užeg Stručnog kolegija održane 02. decembra 2021. godine sa početkom u 09:00 sati u prostoru direktorove kancelarije.

Sjednici prisustvuju:

1. Haris Zaimović, direktor
2. Almira Alibašić-Fideler, rukovodilac Odsjeka za naučno-istraživačku i kulturno-obrazovnu djelatnost
3. Džemila Čekić, sekretar i rukovodilac Odsjeka za opće pravne poslove i zaštitu građe izvan Arhiva
4. Admir Nezirović, rukovodilac Odsjeka za sređivanje i obradu arhivske građ
5. Saša Beltram, rukovodilac Odsjeka za smještaj, korištenje i tehničku zaštitu arhivske građe i knjižnog fonda.

Dnevni red :

1. Usvajanje Zapisnika sa prethodne sjednice.
2. Prijedlog programa rada Arhiva za 2022. godinu.
3. Tekući poslovi do kraja godine po odsjecima.
4. Razno.

AD.1.

Direktor je otvorio sastanak i dao Zapisnik sa prethodnog na usvajanje. Zapisnik je jednoglasno usvojen.

AD.2.

Po ovoj tački dnevnog reda direktor je rekao da se približava vrijeme kada se pravi plan rada za narednu godinu, stoga je sastavio šefove na ovom sastanku kako bi se zajedno konsultovali oko planova za narednu godinu. Naveo je da naredne godine slijedi preuzimanje građe Suda i MUP-a, te će se time skoro poptuno popuniti kapaciteti depoa u Čadordžinoj. U vezi s ovim, biće potrebna i opsežnija akcija premještanja i škartiranja građe u depou na proljeće naredne godine, radi optimizacije prostora za smještaj. U nastavku se razvila diskusija o ostalim planovima za narednu godinu, po odsjecima. Diskutovalo se o tome koji će se fondovi sređivati, koji će se početi digitalizirati i slično, te o potrebi upošljavanja novog kadra. Sređivanje građe će se nastaviti u kontinuitetu, sređivanje započetih fondova kao i novih, prema potrebnoj dinamici.

Od većih aktivnosti u narednoj godini direktor je naveo projekat uvođenja softvera za prezentaciju arhivske građe našeg Arhiva u elektronskoj formi, putem open-source softevra ICA-Atom, a sve u saradnji sa Arhivom RS, koji će nam pružiti potrebne početne informacije, bazirane na svom iskustvu, jer oni već koriste ovaj softver za svoju platformu ARHIPEDIJA.

Očekivano je da započnu aktivnosti na realizaciji poslova ugovorenih sa Gradom Sarajevom i Media centrom.

Planira se publikovanje Rječnika arhivske terminologije na bosanskom jeziku.

Na kraju je direktor pozvao prisutne da svi razmislimo o mogućim izložbama za narednu godinu, a koje se organiziraju u već ustaljenim terminima prilikom obilježavanja važnih datuma. U tom kontekstu je spomenuo mogućnost otvaranja prostora galerije u Ferhadiji uz obilježavanje 3. maja, dana HAS-a.

Planove rada po Odsjecima treba dostaviti do 15. decembra ove godine.

AD.3.

Pod ovom tačkom dnevnog reda prodiskutovalo se o tekućim aktivnostima do kraja godine. Najviše se razgovaralo o organizaciji rada odsjeka kojem je Saša na čelu, zbog predstojećih radova u depou u Čadordžinoj. S tim u vezi direktor je rekao da se depo zatvara od 13. decembra zbog radova, a svi uposleni iz depoa prelaze u objekat u Alipašinoj ulici. Dogovoreni su radni zadaci za sve.

AD.4.

Pod ovom tačkom nije bilo posebnih pitanja za raspravu.

Ovim je iscrpljen dnevni red sastanka.

Sastanak je završen u 11.00 sati.

U Sarajevu, 21.09.2021. godine

ZAPISNIK VODILA DIREKTOR

Almira Alibašić-Fideler Haris Zaimović